चैतन्य महाप्रभु 24 वर्ष की आयु में ही संन्यास धर्म की दीक्षा लेकर पुरी में पधारे। पहले छः वर्ष उन्होंने भारत के सभी तीर्थों का भ्रमण किया एवं सबसे अंत में वृन्दावन की यात्रा की। इसके पश्चात् लगभग 18 वर्षों तक उन्होंने परम पावन ‘जगन्नाथ पुरी’ में ही वास किया। पहले छः वर्षों तक महाप्रभु भक्तों के साथ भगवद्चर्या, आनन्दोत्सव एवं संकीर्तन करते रहे किंतु अंतिम 12 वर्ष उन्होंने ‘दिव्योन्माद’ की अवस्था में ‘गम्भीरा मंदिर’ में व्यतीत किये।